钦定古今图书集成/明伦汇编/氏族典/第312卷 > 程良筹
## 钦定古今图书集成/明伦汇编/氏族典/第312卷 > 程良筹

按《明外史程良筹传》：“良筹，字持卿，孝感人，工部尚书
注子也。举天启五年进士。时注为太常少卿，不附魏
忠贤，御史王士英劾其为赵南星、李三才私党，忠贤
遂矫旨并良筹除名。崇祯元年，起官行人，擢吏部稽
勋主事，历文选员外郎，掌选事。麻城李长庚为尚书，
良筹以同乡附之，甚为所倚。正郎久阙不推补，朝论”
少之。长庚用推举失当削籍，良筹亦下吏遣戍。久之，
释归。十六年，李自成陷德安、孝感，良筹以白云山峻
险，与同邑参政夏时亨筑垒聚众守，号召远近诸寨，
掎角进兵，遂复孝感。进薄德安，兵败，退保白莲寨。寨
中人素通贼，为内应，良筹遂被执，说降不屈，羁之密
室。明年，左良玉遣将攻德安，贼弃城去，逼良筹偕行，
又不从，遂被杀。